Na temelju članka 18. stavaka Zakona o zaštiti prijavitelja nepravilnosti (Narodne novine broj 17/19.) članka 118. Zakona o odgoju i obrazovanju u osnovnoj i srednjoj školi (Narodne novine broj 87/08., 86/09., 92/10., 105/10., 90/11., 16/12., 86/12., 94/13,, 152/14., 7/17., 68/18. i 98/19.) i članka 28. Statuta IV. gimnazije, Zagreb, Školski odbor na sjednici održanoj 19. 12. 2019. donio je

**PRAVILNIK O POSTUPKU**

**UNUTARNJEG PRIJAVLJIVANJA NEPRAVILNOSTI**

**1. OPĆE ODREDBE**

**Članak 1.**

Pravilnikom o postupku unutarnjeg prijavljivanja nepravilnosti (u daljnjem tekstu: Pravilnik) uređuje se postupak unutarnjeg prijavljivanja nepravilnosti u IV. gimnaziji (u daljnjem tekstu: Škola):

1. postupak unutarnjeg prijavljivanja nepravilnosti u Školi

2. postupak vanjskog prijavljivanja nepravilnosti u Školi

3. imenovanje povjerljive osobe i njezinog zamjenika za zaprimanje prijava nepravilnosti i

vođenja postupka u vezi s prijavom nepravilnosti

4. zaštitu prijavitelja nepravilnosti u okviru svoje nadležnosti

5. čuvanje podataka zaprimljenih u prijavi od neovlaštenog otkrivanja, osim ako to nije

suprotno zakonu

**Članak 2.**

Nepravilnosti su kršenja zakona i drugih propisa te nesavjesno upravljanje javnim dobrima, javnim sredstvima i sredstvima Europske unije koja predstavljaju *ugrožavanje javnog interesa*, a koja su povezana s obavljanjem poslova u Školi.

**Članak 3.**

*Prijavitelj nepravilnosti* je fizička osoba koja prijavljuje nepravilnosti koje su povezane s obavljanjem poslova u Školi.

*Povjerljiva osoba* je radnik Škole imenovan za zaprimanje prijava nepravilnosti i vođenje postupka u vezi s prijavom nepravilnosti.

**Članak 4.**

Prijavljivanje nepravilnosti može biti *unutarnje* i *vanjsko* te *javno razotkrivanje*.

*Unutarnje prijavljivanje* nepravilnosti je otkrivanje nepravilnosti poslodavcu.

*Vanjsko prijavljivanje nepravilnosti* je otkrivanje nepravilnosti nadležnom tijelu, odnosno pučkom pravobranitelju.

*Javno razotkrivanje* nepravilnosti je otkrivanje nepravilnosti javnosti. Prijavitelj nepravilnosti može *iznimno*, bez prethodnog prijavljivanja nepravilnosti kod poslodavca ili nadležnog tijela, javno razotkriti informacije ako postoji neposredna opasnost za život, zdravlje, sigurnost ili od nastanka štete velikih razmjera ili uništenja dokaza.

**Članak 5.**

Izrazi u ovom Pravilniku koji imaju rodno značenje, bez obzira na to koriste li se u muškom ili ženskom rodu, odnose se jednako na muški i ženski rod.

**2. POSTUPAK UNUTARNJEG PRIJAVLJIVANJA NEPRAVILNOSTI**

**Članak 6.**

Postupak unutarnjeg prijavljivanja nepravilnosti započinje dostavljanjem prijave povjerljivoj osobi.

Povjerljiva osoba dužna je:

* zaprimiti prijavu nepravilnosti
* ispitati prijavu nepravilnosti najkasnije u roku od šezdeset dana od dana zaprimanja prijave
* bez odgode poduzeti radnje iz svoje nadležnosti potrebne za zaštitu prijavitelja nepravilnosti ako je prijavitelj nepravilnosti učinio vjerojatnim da jest ili bi mogao biti žrtva štetne radnje zbog prijave nepravilnosti
* prijavu o nepravilnosti proslijediti tijelima ovlaštenim na postupanje prema sadržaju prijave, *ako nepravilnost nije riješena s poslodavcem*
* obavijestiti prijavitelja nepravilnosti, *na njegov zahtjev*, o tijeku i radnjama poduzetima u postupku i omogućiti mu uvid u spis u roku od trideset dana od zaprimanja zahtjeva
* pisanim putem izvijestiti nadležno tijelo za vanjsko prijavljivanje nepravilnosti o zaprimljenim prijavama u roku od 30 dana od odlučivanja o prijavi.

**Članak 7.**

Prijava nepravilnosti sadrži:

* podatke o prijavitelju nepravilnosti
* naziv poslodavca prijavitelja
* podatke o osobi i/ili osobama na koje se prijava odnosi
* datum prijave
* opis nepravilnosti koja se prijavljuje.

Prijava se može podnijeti neposredno u pisanom obliku, poslati poštom, dostaviti u elektroničkom obliku ili usmeno izjaviti na zapisnik.

**3**. **POSTUPAK VANJSKOG PRIJAVLJIVANJA NEPRAVILNOSTI**

**Članak 8.**

Vanjsko prijavljivanje nepravilnosti je otkrivanje nepravilnosti nadležnom tijelu.

Nadležno tijelo za vanjsko prijavljivanje nepravilnosti je pučki pravobranitelj.

**Članak 9.**

Prijavitelj nepravilnosti može prijaviti nepravilnost nadležnom tijelu ako je ispunjena jedna od sljedećih pretpostavki:

* ako postoji neposredna opasnost za život, zdravlje, sigurnost, od nastanka štete velikih razmjera ili uništenja dokaza
* ako ne postoji mogućnost unutarnjeg prijavljivanja nepravilnosti
* ako prijavitelj nepravilnosti u postupku unutarnjeg prijavljivanja nije u roku od 60 dana od zaprimanja prijave obaviješten o rezultatima poduzetih radnji po prijavi ili nisu poduzete nikakve radnje kao odgovor na dostavljene informacije
* ako postoji osnovana bojazan da se u postupku unutarnjeg prijavljivanja ne može osigurati ostvarenje prava na zaštitu, zaštita identiteta prijavitelja nepravilnosti odnosno povjerljivost zaprimljenih informacija
* ako postoji osnovana bojazan da bi prijavitelj nepravilnosti mogao biti stavljen u nepovoljan položaj zbog prijave nepravilnosti ili mjere koje su poduzete za zaštitu po prijavi nisu bile učinkovite
* ako prijavitelj nepravilnosti više ne obavlja poslove kod poslodavca.

**3. IMENOVANJE I OPOZIV POVJERLJIVE OSOBE I NJEZINOG ZAMJENIKA**

**Članak 10.**

Prijedlog za imenovanje povjerljive osobe kod poslodavca može podnijeti u pisanom obliku najmanje 20% radnika zaposlenih kod poslodavca.

Kada 20% radnika nije donijelo odluku o prijedlogu za imenovanjem povjerljive osobe Poslodavac je obvezan odlukom, samostalno, imenovati povjerljivu osobu.

**Članak 11.**

Poslodavac će odlukom na prijedlog povjerljive osobe imenovati *zamjenika povjerljive osobe*.

*Povjerljivu osobu* i *zamjenika povjerljive osobe* imenuje poslodavac uz njihov *prethodni pristanak.*

**Članak 12.**

U slučaju kada je povjerljiva osoba imenovana na temelju prijedloga za imenovanjem povjerljive osobe od strane 20% radnika zaposlenih kod poslodavca ista osoba može se opozvati odlukom 20 % radnika.

Ova odluka obvezuje poslodavca da razriješi imenovanu povjerljivu osobu i imenuje novu u roku od mjesec dana od donošenja odluke o opozivu. Do donošenja odluke o imenovanju nove povjerljive osobe poslove povjerljive osobe obavlja njezin zamjenik, osim ako okolnosti upućuju na to da je potrebno privremeno imenovati treću osobu za povjerljivu osobu.

**4. ZAŠTITA PRIJAVITELJA NEPRAVILNOSTI**

**Članak 13.**

Postupak zaštite prijavitelja nepravilnosti započinje dostavljanjem prijave nepravilnosti nadležnom tijelu (pučkom pravobranitelju) i provodi se sukladno propisima koje primjenjuje pučki pravobranitelj te odredbama ovoga Zakona.

Na zahtjev prijavitelja nepravilnosti nadležno tijelo (pučki pravobranitelj) dužno je u roku od trideset dana od zaprimanja zahtjeva nepravilnosti pružiti informacije prijavitelju nepravilnosti o tijeku i radnjama poduzetima u postupku te mu omogućiti uvid u spis predmeta.

Nadležno je tijelo dužno bez odgađanja obavijestiti prijavitelja nepravilnosti o ishodu postupka nakon njegova okončanja.

**5. ZABRANA ZLOUPORABE PRIJAVLJIVANJA NEPRAVILNOSTI**

**Članak 14.**

Prijavitelj nepravilnosti je dužan pri prijavi nepravilnosti postupati u dobroj vjeri te je zabranjena zlouporaba prijavljivanja nepravilnosti.

Smatra se zlouporabom prijavljivanja nepravilnosti ako prijavitelj dostavi informaciju za koju zna da nije istina, traži protupravnu korist u svezi s prijavom nepravilnosti kao i poduzima radnje s namjerom da Školi nanese štetu.

**6. ČUVANJE PODATAKA ZAPRIMLJENIH U PRIJAVI OD NEOVLAŠTENOG OTKRIVANJA**

**Članak 15.**

Identitet prijavitelja odnosno podaci na osnovi kojih se može otkriti njegov identitet te drugi podaci koji su navedeni u prijavi nepravilnosti moraju ostati zaštićeni, osim ako prijavitelj nepravilnosti pristane na otkrivanje tih podataka ili ako je u tijeku postupka nužno otkriti identitet prijavitelja nepravilnosti, a u skladu s propisima kojima se uređuje zaštita osobnih podataka.

**Članak 16.**

Osoba kojoj prijavitelj nepravilnosti prijavi nepravilnosti i svaka druga osoba koja sudjeluje u postupku po prijavi nepravilnosti dužna je štititi podatke koje sazna u prijavi.

**Članak17.**

Povezana osoba (*bračni ili izvanbračni drug, životni partner ili neformalni životni partner, srodnici po krvi u ravnoj liniji, srodnici u pobočnoj liniji do četvrtog stupnja, srodnici po tazbini do drugog stupnja, skrbnik, partner – skrbnik djeteta te posvojitelj odnosno posvojenik te druge fizičke i pravne osobe koje se prema drugim osnovama i okolnostima opravdano mogu smatrati interesno povezanima s prijaviteljem nepravilnosti*) ima pravo na zaštitu kao prijavitelj nepravilnosti ako učini vjerojatnim da je prema njoj počinjena štetna radnja zbog povezanosti s prijaviteljem nepravilnosti.

**Članak18.**

Poslodavac čuva podatke zaprimljene u prijavi od neovlaštenog otkrivanja, osim ukoliko isto nije suprotno zakonu.

**7. PRIJELAZNE I ZAVRŠNE ODREDBE**

**Članak 19.**

Ovaj Pravilnik može se mijenjati i dopunjavati samo prema postupku i na način na koji je i donesen.

**Članak 20.**

Na sve odnose koji nisu regulirani ovim Pravilnikom primjenjivat će se neposredno odredbe Zakona o zaštiti prijavitelja nepravilnosti.

**Članak 21.**

Dostupnost Pravilnika osigurava se objavom na oglasnoj ploči te mrežnoj stranici Škole.

Ovaj Pravilnik stupa na snagu danom objave na oglasnoj ploči Škole.

KLASA: 012-04/19-01/2

URBROJ: 251-282-19-02

Zagreb, 19. prosinca 2019.

PREDSJEDNICA ŠKOLSKOG ODBORA

Divna Jurić

Pravilnik je donesen 19. 12. 2019. objavljen na oglasnoj ploči dana 20. 12. 2019. godine i stupio je na snagu istoga dana

RAVNATELJICA

Sonja Kamčev Bačani, prof.